《张子京扁其先大父居琴之竹轩曰琴琅玕》
宋代·汪炎昶

自停伶伦双凤鸣，阴分嶰谷凉幽庭。淫哇不能屈其贞，睨霜节坚挺疏茎。

骨含五音堪九成，欲泄未得郁不平。峄阳孙枝感精诚，檿丝与俱徽玉明。

为引虞薰发其声，却寄猗兰和䪫韺。陶弦在趣非耳听，韩腹曾思披以呈。

厥妙可蕴求无形，必与俱传物斯荣。张公之孙馀典刑，所宝不忝贻嘉名。

彼局耳目尘满缨，泥琴琅玕挹馀清。

作者简介：汪炎昶（一二六一～一三三八），字懋远，婺源（今属江西）人。幼励志力学，受学于孙嵩，得程朱性理之要。宋亡，与同里江凯隐于婺源山中，名其所居为雪瓷，自号古逸民，学者称古逸先生。元惠宗至元四年卒，年七十八。有《古逸民先生集》二卷。事见本集附录《汪古逸民先生行状》。　汪炎昶诗，以《宛委别藏》本为底本，并新辑集外诗编为一卷。